Visma Latvia

Visma Latvia (agrākais nosaukums FMS) ir Latvijās uzņēmumu grupa, kas nodarbojas ar biznesa programmatūras izstrādi. Grupas pārvaldītājsabiedrība SIA Visma Latvia Holding pieder Norvēģijas uzņēmumam Visma AS. Uzņēmuma birojs atrodas Rīgā. Pārvaldītājsabiedrība dibināta 2014. gadā, bet grupas saknes rodamas 1991. gadā dibinātajā uzņēmumā Fortek.

SIA Visma Latvia Holding meitas uzņēmumi:
 SIA Visma Enterprise — uzņēmuma resursu plānošanas sistēma Horizon, darbinieku pašapkalpošanās portāls HoP, biznesa inteliģences risinājumu izstrāde;
 SIA Visma Labs — Visma globālās grupas uzņēmumu produktu izstrāde, testēšana un atbalsts;
 SIA "Jumis Pro" — grāmatvedības un uzņēmuma pārvaldības sistēma "Jumis".

 Vēsture 
1991. gada 9. augustā tika dibināts uzņēmums SIA Fortek, kas sākotnēji nodarbojās ar personālo datoru tirdzniecību, programmu izstrādi un programmatūras adaptāciju latviešu un krievu valodā. Tika sākts darbs pie grāmatvedības programmas izveides, kas izlaista 1993. gadā ar nosaukumu Apvārsnis un darbojās MS-DOS sistēmā.
1996. gadā Fortek kļuva par Vācijas uzņēmuma SAP  biznesa pārvaldības sistēmas SAP R/3 ieviešanas partneri.
1998. gadā tika izlaista Apvārsnis versija Microsoft Windows videi.

2000. gadā Fortek apvienojās ar Igaunijas izņēmumu MicroLink un tika pārdēvēts par SIA Fortech.
2000. gadā tika izstrādāta vidējiem un nelieliem uzņēmumiem paredzēta grāmatvedības programmatūra UVIS.
2002. gadā Fortech tika pārdēvēts par SIA MicroLink System.
2003. gada jūlijā visi MicroLink grupas uzņēmumi Latvijā tika apvienoti vienā ar nosaukumu SIA MicroLink Latvia.

2005. gadā MicroLink tika sadalīts.
2005. gada 18. martā tika dibināts MicroLink Latvia meitas uzņēmums SIA FMS, atdalot tajā finanšu un grāmatvedības risinājumu izstrādi. Nosaukums veidots pēc angļu nosaukuma Financial management solutions ("finanšu pārvaldības risinājumi").
2006. gada 31. maijā FMS tika pārdots tā vadībai (viens no jaunajiem īpašniekiem bija Jānis Bergs, kurš atstāja Lattelecom Technology valdes priekšsēdētāja amatu).
2006. gada nogalē kopā ar Lietuvas uzņēmumu Blue Bridge Lietuvā tika izveidots kopuzņēmums FMS Lietuva.

2007. gada jūlijā no SIA FMS tika atdalīts uzņēmums SIA FMS Software, kas paredzēts produktu izstrādei. SIA FMS tika atstāta projektu vadība, finanšu un grāmatvedības konsultācijas un pašu izstrādāto, kā arī partneru MicroStrategy un Tekla risinājumu ieviešana. Abiem uzņēmumiem kā mātes uzņēmums tika dibināts SIA FMS Group.

2008. gada 26. maijā programmai Apvārsnis tika mainīts zīmols, pārdēvējot to par resursu vadības sistēmu Horizon, jo tas bija orientēts uz starptautisko tirgu un tā funkcionalitāte atbilda uzņēmuma resursu plānošanas sistēmai.
2009. gada programma UVIS tika pārdēvēta par Horizon Start.

2014. gada 18. jūnijā SIA FMS Software un SIA FMS tika pārdoti Norvēģijas uzņēmumam Visma AS. Līdz tam FMS un FMS Software lielākie īpašnieki bija Jānis Bergs (31,31 %) un Normunds Bergs (25,57 %); pārējie īpašnieki: Viesturs Birkants, Olafs Loits, Aleksis Orlovs, Uldis Putniņš, Jānis Rancāns, Aldis Silovs. Abu uzņēmumu pārvaldīšanai 2. jūnijā tika izveidots Visma AS meitas uzņēmums SIA Visma Latvia Holding.
2014. gada 29. decembrī SIA FMS mainīja nosaukumu uz SIA Visma Enterprise.
2015. gada 13. februārī tika veikta uzņēmumu apvienošana, Visma Enterprise pievienojot uzņēmumu FMS Software.
2015. gada 29. jūlijā SIA Visma Latvia Holding dibināja meitas uzņēmumu SIA Visma Consulting, kam tika uzticēti sistēmu integrācijas risinājumi un IT sistēmas pēc individuāla pasūtījuma privātā un valsts sektora klientiem Latvijā.

2025. gada 10. jūlijā Latvijas Konkurences padome (KP) saņēma SIA Codex ziņojumu par nodomu iegādāties SIA Visma Consulting. 7. augustā KP nolēma atļaut šo darījumu. 15. augustā SIA Visma Consulting tika pārdēvēts par SIA Digitex, un 25. augustā pārdošanas darījums tika pabeigts.

 Atsauces 

 Ārējās saites 
 Visma Latvia

Kategorija:Uzņēmuma resursu plānošanas sistēmu izstrādātāji
Kategorija:Latvijas uzņēmumi
Kategorija:MicroLink